อลิอันซ์ฯตะลุยตลาดชราภาพคุ้มครอง80ปี
อลิอันซ์ฯ เปิดตัวกรมธรรม์มายลองไลฟ์ เบี้ยต่ำ จับกลุ่มลูกค้าต่างจังหวัด
7 ธ.ค. 2555

อลิอันซ์ฯ เปิดตัวกรมธรรม์มายลองไลฟ์ เบี้ยต่ำ จับกลุ่มลูกค้าต่างจังหวัด
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยว่า บริษัทออกกรมธรรม์ใหม่ชื่อ “มาย ลอง ไลฟ์ A80/80” ชำระเบี้ยถึงอายุ 80 ปี คุ้มครอง 80 ปี ทำให้เบี้ยประกันต่ำเมื่อเทียบกับกรมธรรม์ที่ชำระเบี้ยระยะสั้น แต่คุ้มครองในระยะเวลาเดียวกัน
“กรมธรรม์นี้ราคาถูกความคุ้มครองชีวิต 1 แสนบาท เบี้ยประกันขั้นต่ำจะอยู่ที่ 3,500 บาทต่อปีเท่านั้น ซึ่งกรมธรรม์ดังกล่าวออกมาเพื่อเน้นกลุ่มลูกค้าในต่างจังหวัด ที่ยังไม่มีความคุ้มครอง” น.ส.พัชรา กล่าว
นอกจากนี้ ลูกค้ายังสามารถซื้อสัญญาเพิ่มเติม คือประกันสุขภาพได้จนถึงอายุ 80 ปี เบี้ยเริ่มต้นที่ปีละ 5,000 บาท หรือ 8,000 บาท โดยจะขึ้นอยู่กับอายุของลูกค้า หากอายุสูงขึ้นเบี้ยจะผันแปรไปตามอายุ
ทั้งนี้ กรมธรรม์ดังกล่าวจะทำให้ผู้สูงอายุสามารถซื้อความคุ้มครองด้านค่ารักษาพยาบาลได้จนถึงอายุ 80 ปี แตกต่างจากตลาดทั่วไปที่จะให้ชำระเบี้ยถึง 60 ปี และสามารถซื้อประกันสุขภาพได้แค่ 60 ปีตามสัญญาหลัก